Vermiste man se ontbinde liggaam in vlak graf gevindArgieffoto FR Lotz, ŉ 60-jarige man wat op 31 Desember verdwyn het ná ŉ besoek aan die Kgosi Mampuru-gevangenis in Pretoria, se ontbinde liggaam is vroeër vandeesweek in ŉ vlak graf in Mpumalanga opgespoor. Kol. Noxolo Kweza, polisiewoordvoerder, het gesê die liggaam is gevind nadat ŉ verdagte, wat vermoedelik deel was van ŉ groep van vier mans wat Lotz ontvoer en sy bakkie gesteel het, homself aan die polisie oorgegee het. “Die verdagte het erken dat hy Lotz ontvoer en vermoor het,” het Kweza gesê. Die man het aan die polisie uitgewys waar Lotz begrawe is. Sy liggaam is Dinsdag in Bosbokrand in ŉ vlak graf gevind. Merke aan sy nek dui aan dat hy moontlik verwurg is. “Die polisie het beslag gelê op die slagoffer se bakkie, en gereedskap wat gebruik is om hom te begrawe.” Die verdagte en ŉ medepligtige is in hegtenis geneem. Ben Leola (26) het reeds in verband met die voorval in die Pretoria-landdroshof verskyn. Die saak is tot 15 Januarie uitgestel vir verdere ondersoek. Die polisie is nog op soek na twee verdagtes wat moontlik by die voorval betrokke was.